自駢偶之體興，而著述家多捃摭故實，儷白妃黃，以為能事，若《編珠》、《歲華》、《麗記》之類，洵為徵引宏博，窮計《四庫》矣！邵陵車萬育先生，嘗取對偶，自一二字以至十餘字，葉以上下平三十韻，所用故實，多取習見，且細為評註，分為二卷，名曰《聲律啟蒙撮要》(哈哈註：據民國四年八月上海廣益書局石印本，《聲律啟蒙》分為三卷。該本由邵陵車萬育、湘潭夏大觀刪補，湘潭王之乾簽釋，貴陽蔣允焄鑑定)。余得其寫本，見其切近，易於記誦，思付剞劂，遍授童蒙，且今功令，凡大小試以及考課館閣，莫不以聲律為殿最。是書也，匪僅為幼學切要之功，且可俾操觚之士，就是書所習見故實，進而求之。因以窮討《四庫》，備極宏博，用諧聲律，以鳴當代之盛，豈不休哉！則即以是書為《編珠》、《歲華》、《麗記》之羽翼，殆無不可。書刻成，用題數語以弁其端。
雲對雨，雪對風。晚照對晴空。來鴻對去燕，宿鳥對鳴蟲。三尺劍，六鈞弓。嶺北對江東。人間清暑殿，天上廣寒宮。兩岸曉煙楊柳綠，一園春雨杏花紅。兩鬢風霜，途次早行之客；一蓑煙雨，溪邊晚釣之翁。
三尺劍：《漢書·高帝紀下》：“高祖擊黥布時，為流矢所中，醫曰：‘疾可治。’高祖罵曰：‘吾以布衣提三尺劍取天下，此非天命乎？命乃在天，雖扁鵲何益！’”　六鈞弓：《春秋左傳·這公八年》：“公侵齊，門於陽州，士皆坐列，曰：‘顏高之弓六鈞。’”鈞，古代重量單位，三十斤為鈞。　清暑殿：《洛陽宮殿簿》：“內有清暑殿”。　廣寒宮：《明皇雜錄》：“(唐)明皇與申天師中秋夜遊月宮，見榜曰：廣寒清虛之府。”本為虛構，後遂以為月中仙宮名。
沿對革，異對同。白叟對黃童。江風對海霧，牧子對漁翁。顏巷陋，阮途窮。冀北對遼東。池中濯足水，門外打頭風。梁帝講經同泰寺，漢皇置酒未央宮。塵慮縈心，懶撫七弦綠綺；霜華滿鬢，羞看百鍊青銅。
黃童白叟：白叟，白髮老人；黃童，兒童，幼童發色黃，故稱。唐韓愈《元和德聖詩》：“黃童白叟，踴躍歡呼。”　顏巷陋：《論語·雍也》：“子曰：‘賢哉回也，一簞食，一瓢飲，在陋巷，人不堪其憂，回也不改其樂。賢哉，回也！’”顏淵，又名顏回，孔子弟子。　阮途窮：《晉書·阮籍傳》：“阮籍率意獨駕，不由徑路，車跡所窮，輒慟哭而反。”　冀北：古幽都地。　遼東：《廣輿記》：遼東，契丹東胡舊地，後號盛京，又曰遼東。　濯足：《孟子·離婁上》：“有孺子歌曰：‘滄浪之水清兮，可以濯我纓，滄浪之水濁兮，可以濯我足。”濯：洗滌。　打頭風：《韻府群玉》：“石尤風，打頭逆風也。”　同泰寺：《梁書·武帝紀下》：“大通元年三月，輿駕幸同泰寺捨身。”後常在同泰寺講經，傳有天雨寶花而下。寺在金陵，今不存。　未央宮：西漢宮殿名。故址在今陝西省西安市西北長安故城內西南角，唐末毀。《漢書·高帝紀下》：高祖天下已定，置酒宴群臣於未央宮，見群臣禮數甚嚴，高祖乃嘆曰：吾今日始知天子之尊也。　綠綺：漢卓文君琴名。　青銅：古代鏡子，以青銅鑄造研磨而成，故稱鏡為青銅。歐陽修：素絲悲青銅。曾鞏：水面磨青銅。
貧對富，塞對通。野叟對溪童。鬢皤對眉綠，齒皓對唇紅。天浩浩，日融融。佩劍對彎弓。半溪流水綠，千樹落花紅。野渡燕穿楊柳雨，芳池魚戲芰荷風。女子眉纖，額下現一彎新月；男兒氣壯，胸中吐萬丈長虹。
皤：白色。　芰：音忌。古書上指菱。一說水果兩角為菱，四角為芰。　新月：指農曆月初時形狀如鉤的月亮。鮑照《玩月》詩：“始見東南樓，纖纖如玉鉤。未映西北墀，娟娟似娥眉。”　長虹：雨氣。《儀禮·聘禮》：“氣如白虹天也。”
春對夏，秋對冬。暮鼓對晨鐘。觀山對玩水，綠竹對蒼松。馮婦虎，葉公龍。舞蝶對鳴蛩。銜泥雙紫燕，課蜜幾黃蜂。春日園中鶯恰恰，秋天寒外雁雍雍。秦嶺雲橫，迢遞八千遠路；巫山雨洗，嵯峨十二危峰。